༈ །དཔལ་རྡོ་རྗེ་ནག་པོ་ཆེན་པོ་ལྷ་བརྒྱད་ཀྱི་རྗེས་གནང་བྱ་ཚུལ་བློ་ཡི་མུན་
སེལ་ཞེས་བྱ་བ་བཞུགས་སོ།།
༄༅། །ན་མོ་གུ་རུ་རཏྣ་ཤྲཱི་ཝཱ་ནེ། བླ་མ་མཆོག་དང་ཀྱེ་ཡི་རྡོ་རྗེ་ཡི། །ཐུགས་ལས་སྤྲུལ་པའི་བསྟན་སྲུང་ཀུན་གྱི་གཙོ། །ནག་པོ་ཆེན་པོ་ལྷ་བརྒྱད་འཁོར་བཅས་ཀྱི། །རྗེས་གནང་བྱ་ཚུལ་བླ་མའི་གསུང་བཞིན་འབྲི། །དེ་ལ་འདིར་དཔལ་རྡོ་རྗེ་ནག་པོ་ཆེན་པོ་ལྷ་བརྒྱད་ཀྱི་རྗེས་སུ་གནང་བའི་ཆོ་ག་ལ་སྦྱོར་དངོས་རྗེས་གསུམ་ལས། དང་པོ་ནི། གནས་དབེན་ཞིང་བཀྲ་ཤིས་པའི་གནས་སུ་འདིའི་བྲིས་སྐུ་སོགས་བཀྲམ་པའི་མདུན་དུ་སྟེགས་ཇི་ལྟར་རིགས་པའི་སྟེང་དུ་གཏོར་མ་ཟླུམ་གཏོར་ལྔ་རྒྱན་ཅི་མཛེས་དང་། དེ་དག་ལ་དར་གྱི་ཅོད་པན་གྱིས་བརྒྱན་པ། དེའི་མདུན་དུ་ཆུ་གཉིས་ཉེར་སྤྱོད་ལྔ་དང་། ཡང་དེའི་མདུན་དུ་མགོན་པོའི་སྐོང་གཏོར་ཛཾ་བཤོས་ལྟ་བུ་ལ་མར་གྱི་ཉི་ཟླ་ནོར་བུ་ཕྱག་མཚན་མེ་རི་སོགས་རྒྱན་ཅི་མཛེས་བརྒྱབས་པ་ལ་དར་ནག་གི་ཅོད་པན་གྱིས་བརྒྱན་པ། དེའི་མདུན་དུ་ཆུ་གཉིས་སྔོན་འགྲོའི་ཉེར་སྤྱོད་ལྔ་དང་། སློབ་དཔོན་གྱི་མདུན་དུ་རྡོ་རྗེ་དྲིལ་བུ། ནང་མཆོད། མེ་ཏོག །སློབ་མ་ལ་སྟེར་རྒྱུའི་ནས་ནག །མཎྜལ། གུ་གུལ་སོགས་མཐོང་བ་བརྒྱུད་པའི་ཕྱག་ལེན་ལྟར་བཀོད་པ་ཅི་མཛེས་སུ་བཤམ་མོ། །གཉིས་པ་དངོས་གཞི་ལ་སློབ་དཔོན་གྱིས་དཔལ་ཀྱེ་རྡོ་རྗེའི་བདག་བསྐྱེད་དཀྱིལ་འཁོར་བསྡུ་བའི་བར་དང་། དེ་ནས་གཏོར་མ་ནང་མཆོད་སོགས་ཀྱིས་སྦྱངས་ལ། ཨ་མྲྀ་ཏས་བསང་། སྭ་བྷཱ་ཝས་སྦྱང་བ་སོགས་ནས་རྡོ་རྗེའི་གླུ་བསྔོ་བ་བཀྲ་ཤིས་ཀྱི་བར་གཏོར་ཆོག་མཛེས་རྒྱན་ལྟར་གྲུབ་རྗེས། བདུན་ནམ་བཅུ་གཅིག་ལ་སོགས་པ་གྲངས་ཁ་ཡར་བ་ཀྱེ་རྡོ་རྗེའི་དབང་ཐོབ་པའི་སློབ་མ་རྣམས་ཁྲུས་བྱས་གྲལ་ལ་འཁོད་པ་ལ་མེ་ཏོག་བཀྱེ་བསྡུ་གྲུབ་ནས། སློབ་དཔོན་གྱིས། འོ་ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་ཐོབ་པར་བྱ་བ་དང་། གནས་སྐབས་སུ་དམ་པའི་ཆོས་སྒྲུབ་པ་ལ་འགལ་རྐྱེན་བར་ཆད་ཐམས་ཅད་ཞི་བར་བྱེད་པའམ། སེལ་བར་བྱེད་པའི་ཆེད་དུ་དཔལ་རྡོ་རྗེ་ནག་པོ་ཆེན་པོ་འཁོར་དང་བཅས་པའི་རྗེས་སུ་གནང་བ་ཟབ་མོ་ཞུས་ལ་དམ་ཚིག་དང་སྡོམ་པ་ལ་སྲུང་སྡོམ་ཚུལ་བཞིན་དུ་བགྱིའོ་སྙམ་པ་བྱང་ཆུབ་ཀྱི་མཆོག་ཏུ་སེམས་བསྐྱེད་པ་གསལ་བཏབ་ནས་གསན་འཚལ། དེ་ལ་གསན་རྒྱུའི་རྗེས་སུ་གནང་བ་ནི། ཡང་དག་པར་རྫོགས་པའི་སངས་རྒྱས་ཀྱིས་གདུལ་བྱ་རྣམས་ཀྱི་བསམ་པ་དང་། ཁམས་དང་། བག་ལ་ཉལ་དང་རྗེས་སུ་མཐུན་པར་ཆོས་ཀྱི་ཕུང་པོ་ཇི་སྙེད་ཅིག་གསུངས་ལ། ཤེས་རབ་ཀྱི་ཕ་རོལ་ཏུ་ཕྱིན་པ་སྡུད་པ་ལས། རིན་ཆེན་ཆོས་ཀྱང་དཀོན་ལ་རྟག་ཏུ་འཚེ་བའང་མང་། །ཞེས་དང་། ཆོས་རྗེ་ས་སྐྱ་པཎྜི་ཏས་མཛད་པའི་བསྟན་བཅོས་སྡོམ་གསུམ་རབ་དབྱེ་ལས། རིན་ཆེན་ཆོས་ཀྱང་དཀོན་ལ་ནི། །རྟག་ཏུ་འཚེ་བའང་མང་ཞེས་གསུངས། །ཞེས་གསུངས་པ་ལྟར་དམ་པའི་ཆོས་རྣམ་པར་དག་པ་བྱེད་པའི་གང་ཟག་རྣམས་ལ་བདུད་རིགས་ཀྱི་ལྷ་རྣམས་ཀྱིས་འཚེ་བའི་བར་ཆད་བྱེད་པ་ཡིན་པས། བར་ཆད་དེ་དག་ཟློག་པའམ་སྲུང་བར་བྱེད་པ་ལ་ཆོས་སྐྱོང་ཁྱད་འཕགས་རེ་བསྟེན་དགོས་པ་ཡིན་ཏེ། དེའང་འཇིག་རྟེན་པའི་སྲུང་མ་དང་། འཇིག་རྟེན་ལས་འདས་པའི་སྲུང་མ་གཉིས་ལས། དང་པོ་འཇིག་རྟེན་པའི་སྲུང་མ་ཕོ་ལྷ་དང་། མོ་ལྷ་དང་། ཞང་ལྷ་ལ་སོགས་པ་བསྟེན་ཀྱང་ཚེ་འདིར་འགལ་རྐྱེན་བར་ཆད་ཕྲ་མོ་ཙམ་སེལ་བ་དང་། མཐུན་རྐྱེན་ཅུང་ཟད་ཙམ་བསྒྲུབ་ནུས་ཀྱང་མཐར་ཐུག་བྱང་ཆུབ་མ་ཐོབ་ཀྱི་བར་གྱི་འགལ་རྐྱེན་བར་ཆད་ཞི་བ་དང་། མཐུན་རྐྱེན་བྱང་ཆུབ་བསྒྲུབ་པར་མི་ནུས་པས་བསྟེན་ཀྱང་དོན་ཆུང་བ་ཡིན་ཏེ། རྒྱལ་སྲས་སེམས་དཔའ་ཆེན་པོས། རང་ཉིད་འཁོར་བའི་བཙོན་རར་བཅིངས་གྱུར་ན། །འཇིག་རྟེན་ལྷ་ཡིས་སུ་ཞིག་སྐྱོབ་པར་ནུས། །ཞེས་སྙིང་རྗེའི་བསམ་པས་གཏོར་མ་རེ་ཙམ་སྟེར་བ་མ་གཏོགས། བསྟེན་ཅིང་སྲུང་སྐྱོབ་བྱེད་པའི་ལྷ་མ་ཡིན་པས། སྐྱབས་སུ་བསྟེན་ན་སྐྱབས་འགྲོའི་བསླབ་བྱ་དང་འགལ་བར་བཤད་པ་ཡིན་ཏེ། མདོ་ལས། གང་ཞིག་སངས་རྒྱས་སྐྱབས་སོང་བ། །དེ་ནི་ཡང་དག་དགེ་བསྙེན་ཏེ། །ནམ་དུའང་ལྷ་ནི་གཞན་དག་ལ། །སྐྱབས་སུ་འགྲོ་བ་མ་ཡིན་ནོ། །ཞེས་གསུངས་པ་ལྟར་བསྟེན་ཀྱང་དགོས་པ་ཆུང་བ་ཡིན་ནོ། །གཉིས་པ་འཇིག་རྟེན་ལས་འདས་པའི་སྲུང་མ་ལའང་ཕ་རོལ་ཏུ་ཕྱིན་པའི་རིགས་ཀྱི་སྲུང་མ་ནི། སྟོན་པ་ཡང་དག་པར་རྫོགས་པའི་སངས་རྒྱས་ཀྱིས་ཆོས་གསུངས་པའི་ཚེ། རང་རང་གི་སྲོག་གི་སྙིང་པོ་ཕུལ་ནས་བསྟན་པ་བསྲུང་བར་ཞལ་གྱིས་བཞེས་པའི་དཔལ་མགོན་བདུན་ཅུ་རྩ་ལྔ་ལ་སོགས་པ་སྟེ། དེ་རྣམས་བསྙེན་པས་དོན་འགྲུབ་པར་བཤད་ཀྱང་། དེ་ལས་ཁྱད་པར་དུ་འཕགས་པའི་རྡོ་རྗེ་ཐེག་པ་ནས་གསུངས་པའི་སྲུང་མ་རེ་བསྟེན་དགོས་པ་ཡིན་ཏེ། དེའང་བྱ་རྒྱུད་ནས་གསུངས་པའི་སྲུང་མ་དང་། སྤྱོད་རྒྱུད་དང་། རྣལ་འབྱོར་རྒྱུད་དང་། རྣལ་འབྱོར་བླ་མེད་ནས་གསུངས་པའི་སྲུང་མ་དང་བཞི་ལས་འདིར་ཕྱི་མ་ཡིན། དེ་ལའང་ཕ་རྒྱུད། མ་རྒྱུད། གཉིས་སུ་མེད་པའི་རྒྱུད་ནས་གསུངས་པའི་སྲུང་མ་གསུམ་ལས་འདིར་ཕྱི་མ་ཡིན། དེ་ལའང་འདིར་དཔལ་ཀྱེ་རྡོ་རྗེའི་བཤད་པའི་རྒྱུད་ཐུན་མོང་མ་ཡིན་པ་རྡོ་རྗེ་གུར་གྱི་རྒྱུད་ལེའུ་བཅོ་ལྔ་པ་ལས། དེ་ནས་བཅོམ་ལྡན་འདས་ཉིད་ཀྱི་སྐུ་དང་གསུང་དང་ཐུགས་རྡོ་རྗེ་ལས་རྡོ་རྗེ་ནག་པོ་ཆེན་པོ་འདི་ཕྱུང་ངོ་། །ཧཱུྃ་གི་ཡི་གེ་ལས་སྐྱེས་པ། །ཞེས་སོགས་གསལ་བར་གསུངས་ལ། མགོན་པོ་མངོན་པར་འབྱུང་བའི་རྒྱུད་ལས་ཀྱང་། མགོན་པོ་ཕྱག་གཉིས་པ་ནས། ཕྱག་འབུམ་པའི་བར་གྱི་སྒྲུབ་ཐབས་གསུངས་པ་ལས། ཕྱག་གཉིས་པ་འདི་ཉིད་རྒྱས་པར་བསྟན་པ་ཡིན་ཅིང་། དུར་ཁྲོད་ནག་པོའི་རྒྱུད་ལས། ལྷ་ལྔ་མ། ལྷ་བཅུ་གཉིས་མ་རྣམས་ཀྱི་དཀྱིལ་འཁོར་དུ་དབང་བསྐུར་ཚུལ་དང་། སྒྲུབ་ཐབས་རྒྱ་ཆེར་བཤད་ལ། རྒྱུད་དེ་རྣམས་ལ་བརྟེན་ནས་རྗེ་བཙུན་ས་སྐྱ་པ་རྣམས་ལ་མགོན་པོའི་བཀའ་བབས་རྣམ་པ་བཞི་བཞུགས་ཏེ། བརྒྱུད་པའི་བཤད་སྲོལ་དང་པོ་ནི། པཎྜི་ཏ་ག་ཡ་དྷ་ར་ནས་འབྲོག་མི་ལོ་ཙཱ་བ་ལ་བརྒྱུད་པ་འདི་རྡོ་རྗེ་གུར་ལེའུ་བཅོ་ལྔ་པར་སྒྲུབ་ཐབས་གསུངས་ལ། དེའི་འགྲེལ་པ་གུར་རྒྱན་དུ་བསྙེན་སྒྲུབ་ལས་གསུམ་ཚང་བའི་མན་ངག་ཅིག་བཤད། འདི་ལ་མན་ངག་ཟུར་པ་གཅིག་ཡོད་ཀྱང་། གུར་རྒྱན་ལས་ཕྱུང་བ་ཡིན་ནོ། །ལས་ཚོགས་ལ་གཞན་གྱི་རིག་སྔགས་དང་རྦོད་གཏོང་ཟློག་པའི་མན་ངག །རྨི་ལམ་ངན་པ་དང་ལྟས་ངན་པ་ཟློག་པའི་མན་ངག །སྲུང་འཁོར་བྲིས་ནས་རང་སྲུང་བའི་མན་ངག་དང་གསུམ། དང་པོ་ལ་དབྱེ་ན་སྲུང་ཟློག་གསད་གསུམ་གྱི་མན་ངག་གསུམ་དུ་འགྱུར་རོ། །འདིའི་རྗེས་གནང་དང་ལུང་ལ་སོགས་པ་རྣམས་བཀའ་སྲོལ་མ་ཉམས་པར་བཞུགས་སོ། །བརྒྱུད་པའི་བཀའ་བབས་གཉིས་པ་ནི། པཎྜི་ཏ་དོན་ཡོད་རྡོ་རྗེ་ནས་བ་རི་ལོ་ཙཱ་བ་ལ་བརྒྱུད་པ་མགོན་པོ་རྐྱང་པའི་རྗེས་གནང་དང་། དེའི་སྒྲུབ་ཐབས་བྲམ་ཟེ་མཆོག་སྲེད་ཀྱིས་མཛད་པ་རྒྱ་གཞུང་རྩོད་མེད་སྒྲུབ་ཐབས་བརྒྱ་རྩ་ན་བཞུགས་པ། དེའི་ས་བཅད་རྗེ་བཙུན་གྱི་སྒྲུབ་ཐབས་བརྒྱ་རྩའི་ཊཱི་ཀའི་ནང་ན་ཡོད་ཅིང་། དེ་རྣམས་ཀྱི་རྗེས་གནང་ལུང་དང་བཅས་པ་དེང་སང་གི་བར་དུ་བཀའ་མ་ཆད་བར་ཡོད་དོ། །བརྒྱུད་པའི་བཀའ་སྲོལ་གསུམ་པ་ནི། པཎྜི་ཏ་ཆེན་པོ་ཤྲདྡྷཱ་ཀ་ར་ཝརྨ་ནས་ལོ་ཆེན་རིན་ཆེན་བཟང་པོ་དང་མལ་ལོ་ཙཱ་བ་ནས་བརྒྱུད་པ་འདི་མན་ངག་གཞན་ལས་རྒྱས་ཤིང་། མངའ་རིས་སྟོད་དུ་བོན་པོ་མང་པོ་ལ་དྲག་ལས་བྱས་པས་མན་ངག་ལག་ལེན་མ་ཉམས་པར་ཡོད་པས་བརྒྱུད་པ་འདི་ལ་ཐུགས་གཙིགས་ཆེ་བར་མཛད་ཅིང་། འདི་ལའང་རྐྱང་སྒྲུབ་དང་སྦགས་སྒྲུབ་ལ་སོགས་པའི་རྣམ་གཞག་དང་། མགོན་པོ་ལྷ་བཅུ་གཉིས་མ། ལྷ་ལྔ་མ་རྣམས་ཀྱི་དབང་བསྐུར་བ་དང་། ལྕམ་དྲལ་ལྷ་གསུམ་དང་། ལྷ་བརྒྱད་དང་། ལྷ་བཅུ་གཉིས་མ་དང་། འཁོར་རྐྱང་གི་རྗེས་གནང་ཕྱི་ནང་གསང་བའི་སྒྲུབ་ཐབས་ལས་ཚོགས་དང་བཅས་པ་ཤིན་ཏུ་རྒྱས་པར་བཞུགས་པ་ཡིན་ནོ། །བརྒྱུད་པའི་བཀའ་བབས་བཞི་པ་ནི། ཁ་ཆེ་པཎྜི་ཏ་ཤཱཀྱ་ཤྲཱི་ལས་ཆོས་ཀྱི་རྗེ་ས་སྐྱ་པཎྜི་ཏས་གསན་པ་བྲམ་ཟེ་མཆོག་སྲེད་ཀྱི་གཞུང་དང་། དེའི་མན་ངག་གསང་སྒྲུབ་སྤུ་གྲི་སྐོར་གསུམ་ཞེས་ཡོངས་སུ་གྲགས་པའི་ལུང་དང་བཅས་པ་བཞུགས་པ་ཡིན་ནོ། །དེ་ལའང་ལུགས་དང་པོ་གཉིས་དང་། ཕྱི་མ་རྣམས་ལ་ནི་ཕོ་རྐྱང་དུ་སྒྲུབ་པའི་ལས་ཚོགས་ཅུང་ཟད་མ་གཏོགས་རྒྱ་ཆེར་མི་སྣང་ཞིང་། མལ་ལོ་ཙཱ་བའི་ལུགས་ཞེས་གྲགས་པ་འདི་ཉིད་ལ་སྒྲུབ་ཚུལ་གྱི་རྣམ་གཞག་རྐྱང་སྒྲུབ་དང་སྦགས་སྒྲུབ་གཉིས་ལས། དང་པོ་ལ་གསུམ། ཕོ་རྐྱང་དུ་སྒྲུབ་པ་དང་། མོ་རྐྱང་དུ་སྒྲུབ་བ་དང་། འཁོར་རྐྱང་དུ་སྒྲུབ་པའོ། །དང་པོ་ལའང་ཚོགས་བདག་གི་ཚུལ་དུ་སྒྲུབ་པ། བཀའ་སྡོད་ལྟར་སྒྲུབ་པ། གནོད་སྦྱིན་ལྟར་སྒྲུབ་པ། གཤིན་རྗེ་ལྟར་སྒྲུབ་པའོ། །འདི་རྣམས་ལ་བསྙེན་སྒྲུབ་ལས་སྦྱོར་སོ་སོར་བྱེད་པའི་མན་ངག་དང་། བསྙེན་སྒྲུབ་སྒྲགས་ནས་བྱེད་པའི་མན་ངག་ཡོད་དོ། །འདིའི་ལས་ཚོགས་ལ་གཏོར་མ་མེད་པར་ཁ་ཟས་ལ་བརྟེན་ཏེ་དགྲ་བསད་པ་དང་། དགྲ་བགེགས་ཚོགས་སུ་ཟ་བ་དང་། བྱད་ཤ་སྦགས་པ་དང་། བཟླས་པའི་མན་ངག་གིས་སྲོག་འཕྲོག་པ་ལ་སོགས་པ་བཞི་ཡོད་དོ། །གཉིས་པ་མོ་རྐྱང་དུ་སྒྲུབ་པ་ལ། ཞི་བ་ནང་པའི་སྒྲུབ་པ་ཞེས་པ་བྲམ་ཟེ་མཆོག་སྲེད་ཀྱི་བསྟོད་པ་རྐང་པ་བརྒྱད་པ་ལ་བརྟེན་ནས་བསྙེན་སྒྲུབ་ལས་གསུམ་གྱི་མན་ངག་ཅིག་ཡོད་དོ། །དྲག་པོ་གསང་སྔགས་ཕྱི་པའི་སྒྲུབ་ལུགས་ཞེས་པ་སློབ་དཔོན་ལོ་ཀ་ཤྲཱིས་བསྒྱུར་བའི་གཞུང་དང་། དེ་ལ་བརྟེན་པའི་བསྙེན་སྒྲུབ་ལས་གསུམ་གྱི་མན་ངག །ལས་བཞི་ཁ་བསྒྱུར་གྱི་མན་ངག་ཟུར་ཙམ་དང་བཅས་པ་ཡོད་དོ། །འདི་རིག་པ་མཆོག་གི་རྒྱུད་ན་གསལ་བར་བཞུགས་ཤིང་། ལྷ་མོ་ནག་མོའི་གཟུངས་བ་རི་ལོ་ཙཱ་བས་བསྒྱུར་བ་དང་། གདན་བཞིའི་ལྷག་གཏོར་གྱི་སྐབས་སུ་བཤད་པའི་བསྟན་སྲུང་ཆེན་མོ་ཡིན་ལ། བླ་མ་རྔོག་པ་རྣམས་དུད་སོལ་ལྷ་མོ་ཞེས་པའི་མཚན་དང་། སྔར་གྱི་ལོ་ཀ་ཤྲཱིས་བསྒྱུར་བའི་གཞུང་དེ་ལ་བླ་མ་ནཱ་རོ་པས་མཛད་པའི་སྒྲུབ་ཐབས་ཞེས་པར་འདོགས་སོ། །གསུམ་པ་འཁོར་རྐྱང་དུ་སྒྲུབ་པ་ལ་བཞི་ལས་དང་པོ་ནི། ཕྱིའི་ལས་མཁན་གཅེར་བུ་ཟངས་གྲི་ཅན་དང་། གཉིས་པ་ནང་གི་ལས་མཁན་བེར་ནག་ཟངས་གྲི་ཅན། དེ་གཉིས་ལའང་བསྙེན་སྒྲུབ་ལས་གསུམ་གྱི་མན་ངག་ཁྱད་པར་དུ་འཕགས་པ་ཡོད་དོ། །གསུམ་པ་གསང་བའི་ལས་མཁན་པུ་ཏྲ་ལྕམ་སྲིང་ལ་མོན་པ་མིང་སྲིང་ལྔའི་སྒྲུབ་ཐབས་ཚིགས་བཅད་མ་མདོར་བསྡུས་པ་གཅིག་དང་། དེ་ལ་བརྟེན་ནས་དམ་པ་ཀུན་དགའ་གྲགས་ཀྱི་བསྙེན་སྒྲུབ་ལས་གསུམ་ཐན་འགྱེད་དང་བཅས་པ། བརྒྱུད་པའི་ལོ་རྒྱུས་དང་། རྗེས་གནང་གི་ཡི་གེ་རྣམས་ཡོད་དོ། །བཞི་པ་ནི་བྲན་བདུད་གཤིན་རྗེ་ནག་པོ་ལ་སོགས་པའོ། །གཉིས་པ་སྦགས་སྒྲུབ་ལ་གཉིས་ལས། དང་པོ་ལྕམ་དྲལ་སྦགས་སྒྲུབ་ལ་མགོན་པོ་དང་ལྷན་ཅིག་ཏུ་བསྐྱེད་པ་ལ་བསྙེན་སྒྲུབ་ལས་གསུམ་དྲག་པོའི་སྦྱིན་སྲེག་ཟུར་དུ་ཁ་འཕངས་པ་དང་བཅས་པ་བླ་མ་ཆོས་ཀྱི་རྒྱལ་པོས་མཛད་པ། དེའི་རྗེས་གནང་གི་ཆོ་ག་འདམ་དུ་སྦྱར་བ་དང་། གཉིས་པ་ལམ་གྱི་ཡན་ལག་ལ་རྟེན་གཏོར་གྱི་མན་ངག །གཏོར་མ་ལ་བརྟེན་ཏེ་དགྲ་གསད་པ། གསང་རྟེན་ལུས་ལ་བཅིང་པ། དེའི་དམིགས་པ་ཟབ་མོ་ཅིག་རྣམས་ཡོད་དོ། །གཉིས་པ་མཁའ་འགྲོའི་སྦགས་སྒྲུབ་ལ། འཇམ་ཞིང་ཞི་བའི་ལས་ལ་ཡུན་བསྲིངས་ཏེ་སྒྲུབ་པ། མྱུར་བར་འདོད་ན་དཀྱིལ་འཁོར་ལ་བརྟེན་ཏེ་རྩུབ་མོར་སྒྲུབ་པ། ཤིན་ཏུ་མྱུར་བས་ཞག་བདུན་གྱིས་རྩལ་ཆེན་གྱི་ལས་རྫོགས་པ། རྒྱུན་དུ་བསྟེན་པ་ཞི་དྲག་ཕྱེད་མར་སྒྲུབ་པ་སྟེ་མན་ངག་བཞི་པོ་འདི་དག་རེ་རེ་ལའང་བསྙེན་སྒྲུབ་ལས་གསུམ་སྦྱར་བ་སྟེ་གསུམ་གསུམ་ཡོད་དོ། །སྒྲུབ་པའི་སྐབས་སུ་མཁའ་འགྲོའི་འཁུ་ལྡོག་སྤངས་པའི་མན་ངག །ལས་སྦྱོར་ལ་གསད་པའི་ལས་དགུའོ། །འདིའི་མན་ངག་ལ་མགོན་པོའི་བྲིས་སྐུ་བཞེངས་པའི་མན་ངག །འཁོར་ལོ་ལྔ་ལ་བརྟེན་པའི་བསམ་གཏན་གྱི་ལས་སྦྱོར་རྣམས་ཡོད་དོ། །གཉིས་པ་དེ་རྣམས་ཀྱི་མན་ངག་ལྕམ་དྲལ་དང་ལས་མགོན་གསུམ་གཙོ་འཁོར་གསུམ་སྦགས་ཏེ་སྒྲུབ་པ་ལ་བསྙེན་སྒྲུབ་ལས་གསུམ་གྱི་མན་ངག །རྩ་གསུམ་ལ་བརྟེན་པའི་བསམ་གཏན་གྱི་ལས་སྦྱོར་རྣམས་ཡོད་དོ། །གཉིས་པ་དེ་རྣམས་ཀྱི་ནང་ནས་ཤིན་ཏུ་ཟབ་པའི་གདམས་པ་ནི། རྐྱང་སྒྲུབ་རྣམས་ལས་སྦགས་སྒྲུབ་རྣམས་ཟབ་ཅིང་། དེ་ལའང་ལྕམ་དྲལ་སྦགས་སྒྲུབ་དང་། ལྷ་བརྒྱད་དང་། ལྷ་བཅུ་གཉིས། ལྷ་བཅུ་བདུན་སྦགས་ཏེ་སྒྲུབ་པ་ལས། སྔ་མ་སྔ་མ་ལས་ཕྱི་མ་ཕྱི་མ་ཁྱད་པར་འཕགས་པ་ལས། རྡོ་རྗེ་ནག་པོ་ཆེན་པོ་ལྷ་བརྒྱད་སྦགས་ཏེ་སྒྲུབ་པའི་ལུགས་ཡིན། དེ་ལའང་གནས་སྐབས་སུ་བདུད་དང་གཤིན་རྗེའི་འཇིགས་པ་ལས་སྐྱོབ་ཅིང་། མཐར་ཐུག་ཕྱག་རྒྱ་ཆེན་པོ་མཆོག་གི་དངོས་གྲུབ་སྒྲུབ་ནུས་པའི་དཔལ་རྡོ་རྗེ་ནག་པོ་ཆེན་པོ་ལྷ་བརྒྱད་སྦྲགས་ཏེ་སྒྲུབ་པའི་རྗེས་སུ་གནང་བ་བསྒྲུབ་པ་ལ། གང་གིས་སྒྲུབ་པར་བྱེད་པའི་སློབ་དཔོན་ནི། འདིའི་རྗེས་སུ་གནང་བ་ཐོབ་པ་དང་། ཡི་དམ་ལ་སོགས་པའི་བསྙེན་པ་དང་། དེའི་བཅུ་ཆའི་སྦྱིན་སྲེག་དང་བཅས་པ་སྔོན་ཆད་ཆོ་ག་མཐོང་བ་ལ་སོགས་པ་ཞིག་དགོས་པ་ཡིན་ལ། གང་ལ་བྱ་བའི་སློབ་མ་ནི། ཀྱེ་རྡོ་རྗེ་ལ་སོགས་པའི་དཀྱིལ་འཁོར་དུ་དབང་ཐོབ་པ་དང་། འདིའི་རྗེས་སུ་གནང་བ་དོན་དུ་གཉེར་ཞིང་དམ་ཚིག་དང་སྡོམ་པ་ལ་སྲུང་སྡོམ་ཚུལ་བཞིན་དུ་བྱེད་པ་ཞིག་ལ་བྱ་དགོས་པ་ཡིན་ལ། ནམ་བྱ་བའི་དུས་ནི། རྩ་རྒྱུད་ལས། ཡི་དྭགས་ཟླ་ཕྱེད་བཅུ་གཉིས་དང་། །དེ་བཞིན་དུ་ཡང་བརྒྱད་པ་ཉིད། །ཅེས་གསུངས་པའི་དོན། ཡི་དྭགས་ཞེས་པ་འདིར་འབྱུང་པོ་སྟེ་མཁའ་འགྲོ་ཡིན་ལ། དེའི་འདུ་བའི་དུས་ནི་ཡར་ངོ་དང་། མར་ངོའི་བཅུ་བཞི་དང་། དེ་བཞིན་དུ་ཚེས་བརྒྱད་གཉིས་ཏེ་དེ་རྣམས་གང་རུང་ལ་བྱ་དགོས་པ་ཡིན་ལ། གང་དུ་བྱ་བའི་གནས་ནི